الأطباق الطائرة هل حقيقة أم خيال
#000007
سيب بقى اللي ف إيدك، وتعالى أكلمك عن موضوع مهم وخطير.. لو أنت لسه متعرفش أيه اللي هيحصل خلال أيام قريبة جدًا، خليني أقولك إن لأول مرة في التاريخ، في تقرير رسمي جاي من الكونجرس الأمريكي هيتكلم بكل وضوح وشفافية عن المواجهات والمشاهدات اللي حصلت ما بين الجيش الأمريكي والمؤسسات الأمنية والإستخباراتية، والأجسام الغريبة الطائرة الغير معروفة Unidentified Aerial Phenomenon أو اللي بيسموها الـ UAPs.. اللي هي العالم كله يعرفها بإسم الأطباق الطائرة! والحقيقة إن الموضوع ده هيبقى عبارة عن لحظة تاريخية محصلتش قبل كده، ممكن تكشف معلومات وحقائق لأول مرة حد يشوفها بعينه.. والمرة دي الكلام مش هيكون إشاعات.. لأ ده هيكون مؤكد 100% بتقرير رسمي من وزير الدفاع ومدير المخابرات الوطنية الأمريكي! طب أيه بقى الموضوع ده بالظبط؟! كوباية شايك الحلوة ف إيدك وتعالى أحكيلك، ومتنساش النعناع بص يا سيدي.. الموضوع كله بدأ السنة اللي فاتت.. تحديدًا يوم الإتنين 27 إبريل 2020، لما وزارة الدفاع الأمريكية أو اللي بيسموها (البنتاجون Pentagon) أطلقت تقرير رسمي بـ 3 فيديوهات متصورة من طيارين تابعين للقوات البحرية الأمريكية.. والـ 3 فيديوهات دول كانوا مذهلين فعلًا، بتظهر فيها أجسام طائرة غريبة بيجري وراها الطيارين وبيحاولوا يصوروها أو يعملوا زووم عليها بالمستشعرات الحساسة بتاعتهم، ومش عارفين ولا قادرين، بسبب إن الأجسام دي كانت بتطير على سرعات فائقة مفيش بشري شافها قبل كده.. وطريقة حركتها ومناورتها نفسها كانت مذهلة لدرجة إنها بتكسر قواعد وقوانين علم الفيزياء البشري اللي احنا نعرفه نفسه!
#000008
المهم بقى الفيديوهات دي لما وزارة الدفاع أعلنت عنها مكانتش جديدة، بل في الواقع هي كانت متسربة أصلًا من قبلها بفترة من جريدة النيويورك تايمز New York Times وشركة تانية إسمها (أكاديمية النجوم للعلوم والفنون Stars Academy for Arts and Sciences).. وكان صدورهم الأول مصحوب بإشاعات كتيرة جدًا كعادة أي خبر بيتعلق بالأطباق الطائرة أو الأجسام مجهولة الهوية.. ناس كتير أوي كانت بتقول إن الفيديوهات مش حقيقية أو ملعوب فيها، وناس أكتر كانوا بيقولوا انها حقيقية وإن الحكومة مخبية على الناس الحقيقة.. بس لما الفيديوهات خرجت من وزارة الدفاع نفسها، مع تصريح رسمي بإنها حقيقية تمامًا مفيهاش تزوير من أي نوع، وإنها بالفعل تم تصويرها بأجهزة التصوير الحساسة المتطورة الموجودة في الطيارات الحربية الأمريكية، كان واضح إن الموضوع طلع كبير فعلًا، وإن الحكومة نفسها معندهمش فكرة هي أيه الأجسام دي بالضبط، على العكس من الإعتقاد الشائع بإن الحكومة عارفة ومخبية! واللي كان بيأكد ده أكتر، هو إن جريدة النيويورك تايمز قبلها سنة 2017 عملت سبق صحفي ضخم، لما كشفوا وجود برنامج ميزانيته أكتر من 22 مليون دولار، تابع لوزارة الدفاع الأمريكية وإسمه (برنامج كشف الأخطار المتعلقة بوسائل الطيران المتطورة) أو بالإنجليزي Advanced Aerospace Threat Identification Program.. البرنامج ده كان معمول عشان يحقق في المشاهدات والوقائع اللي حصلت ما بين الجيش الأمريكي والأجسام الطائرة مجهولة الهوية دي، ويحاولوا يعرفوا حقيقتها وهل هي بتشكل خطر على الأمن القومي الأمريكي ولا لأ.. والمفاجأة بقى إن اللي كان بيترأس البرنامج ده كان السيناتور (هاري ريد Harry Reid)، اللي هو كان أصلًا قائد الأغلبية البرلمانية للحزب الديمقراطي في الكونجرس الأمريكي!.. يعني راجل تقيل جدًا وليه وضعه وإسمه.. البرنامج ده لما العامة عرفوا بوجوده، الدنيا اتقلبت وحصل كلام كتير جدًا عنه مرتبط بنظريات مؤامرة عن الأطباق الطائرة والكائنات الفضائية وما إلى ذلك.. وطبعًا الموضوع كان مفهوم ومتوقع، وأصلًا كان ممكن يحصل أكتر من كده لو الكشف ده حصل في التسعينات لما كان الناس مهووسين بأخبار الكائنات الفضائية والأطباق الطايرة.. لكن في 2017 الناس كانوا مشغولين بدونالد ترامب المجنون، وأخباره كانت مسلية أكتر من أي طبق طاير أو كائن فضائي.. بقولك كان في واحد جاي من عزبة محسن بيحكم أمريكا أكيد أخباره كانت أهم طبعًا.. المهم بقى إن خبراء كتير درسوا الفيديوهات اللي خرجت من وزارة الدفاع دي، ولقوا إن اللي فيها مقلق فعلًا وبيهدد سلامة الشعب الأمريكي كله.. وفي خلال السنين اللي بعدها، المسؤولين الرسميين اللي في وزارات الدفاع والأجهزة الأمنية الكبرى في أمريكا بدأوا ياخدوا بالهم ويهتموا أكتر بالموضوع.. خصوصًا لما الطيارين الحربيين بتوع قوات البحرية دول ابتدوا يتكلموا بصراحة وبوضوح عن كمية المرات اللي بيواجهوا فيها الأجسام الغريبة دي بقالهم سنين حرفيًا، وإن محدش مهتم بالموضوع برغم إنه بيشكل خطر حقيقي على سلامتهم، لإن المفروض إن مفيش أي مركبات طائرة تكون موجودة في الأماكن اللي بيقابلوهم فيها دي، عشان هي أماكن سرية ومحظورة.. تخيل أنت إن في مركبات بتقدر تظهر وتختفي بالشكل ده، وتسافر على سرعات أكبر من الصوت بعشرات المرات بدون حتى ما تعمل صوت (الإنفجار الصوتي Sonic Boom) المميز للأجسام اللي بتعدي سرعة الصوت.. تخيل إنها بتقدر تنطلق على السرعات العالية دي من وضع السكون في أقل من ثانية بدون مقدمات، وكمان بتقف في مكانها في الهواء في أقل من لحظة واحدة بدون تمهيد!.. كمان بتعمل مناورات في اتجاهات وزوايا مستحيلة فيزيائيًا بالمعنى الحرفي للكلمة، وبتطير بدون أي وسائل دفع معروفة للعلم البشري، ولا حتى أي انبعاثات حرارية! لو الأجسام دي كانت تابعة لحضارة غريبة عن كوكب الأرض، فهي بتشكل خطر حقيقي وإنقلاب على كل الموازين العلمية والحضارية وحتى العسكرية.. ولو مكانتش بتاعت كائنات فضائية، وكانت تابعة لأحد الدول العظمى الموجودة هنا على الأرض، فالموضوع هيبقى أخطر لإنه هيبقى معناه إن في دولة معاها تكنولوجيا حديثة تتفوق بمراحل وسنين ضوئية على أي تكنولوجيا معروفة للجيش الأمريكي نفسه، اللي هو يعتبر أكبر جيش على الكوكب، وأكثرهم تطورًا! وبحلول سنة 2019، السيناتورز نفسهم، اللي هما أعضاء حزب الشيوخ الأمريكي أو الكونجرس بدأوا يهتموا جدًا بالموضوع ويطالبوا الجهات المعنية بإنهم يقدمولهم تقارير رسمية بكل المعلومات اللي عندهم.. والموضوع زاد أكتر ومهديش.. لحد ما جت سنة 2020، والمطالبات دي وصلت لحدود غير مسبوقة، دفعت وزارة الدفاع الأمريكية أو البنتاجون لإنهم يشكلوا وحدة عسكرية إسمها (Unidentified Aerial Phenomenon Task Force) أو الـ UAPTF.. الوحدة دي كانت متصممة خصيصًا للكشف عن الأجسام الطائرة مجهولة الهوية اللي بيتم رؤيتها أو اكتشافها في أي مكان في العالم، مش بس في أمريكا، وفحصها وتجميعها في كتالوج واحد بس..
#000009
وآخر السنة اللي فاتت، في شهر ديسمبر من 2020، السيناتور الأمريكي ماركو روبيو Marco Rubio، اللي هو عضو الكونجرس عن ولاية فلوريدا، طلب تحقيق رسمي من وزارة الدفاع عن الظاهرة دي.. وطلب كمان إنه يكون متاح للعامة ومكشوف عنه السرية بشكل كامل، عشان الشعب الأمريكي له حق إنه يعرف أيه اللي بيطير في سماؤه، وأيه اللي بيهدد الأمن القومي لبلده.. والإقتراح ده بالفعل اتوافق عليه في الكونجرس، وبقى لازم يتم الكشف عنه وتقديم بشكل رسمي له قوة القانون، في مدة أقصاها هي 6 شهور بس! عد بقى 6 شهور من أول شهر 12 اللي فات.. هتلاقي إن التقرير ده المفروض إنه يتم الكشف عنه رسميًا في اجتماع للكونجرس جوه مبنى العاصمة Capitol Hill، في خلال الأيام اللي جاية من الشهر اللي احنا فيه دلوقتي ده، اللي هو شهر 6! والتقرير ده مش بس هيكون مجمع كل المشاهدات والمواجهات اللي حصلت ما بين أجهزة الدولة والأجسام الطائرة المجهولة دي، لأ ده كمان هيكون أول مرة في التاريخ يتم الكشف عن معلومات سرية زي دي، بعد ما فضلت لسنين طويلة أوي في الظلال، بيتم التعتيم عليها بختم (سري للغاية Classified Top Secret)! والأدهى إن المسؤلين اللي في الأجهزة الأمنية الكبرى هناك كلهم مؤيدين لإن الموضوع يتناقش بشكل رسمي وحقيقي في قلب الكونجرس والناس كلها تشوفه، عشان يخرج عن صيغة الخرافات والمؤامرة اللي بقاله سنين عايش فيها، لإنه بيهدد الأمن القومي الأمريكي فعلًا.. ومنهم مثلًا (لوي إيليزوندو Lue Elizondo) القائد السابق للوحدة بتاعت UAPTF نفسه، اللي قال إنهم دلوقتي بيعتمدوا على وسائل عسكرية واستخباراتية شديدة التطور في جمع المعلومات وتحليلها، مش مجرد روايات من ناس طبيعيين بيقولوا خالتي شافت طبق طاير ولا عمي خطفته كائنات فضائية.. وبناءًا على البيانات اللي بيشوفوها دي، فالموضوع دلوقتي اتطور وبقى بيتكرر بشكل يومي وفعلًا مالوش أي تفسير ولا هوية معروفة!.. وطول ما هما معتمين عليه ومخليينه في نطاق السرية، هيفضل بيزداد خطورة عشان مفيش تنسيق ما بين الأجهزة الأمنية فيما يتعلق به.. وبالتالي معنى كده إن إبقاءه في نطاق السرية في الواقع بيعمل ضد مصلحة الحكومة الأمريكية، مش العكس!.. كلامه ده كان ف تقرير قدمته جريدة الواشنطن بوست، وفي النهاية عزيزي القاريء، الموضوع محتاج توضيح بسيط.. اللي احنا بنتكلم عنه هنا مش مجرد فكرة الأطباق الطائرة المغلفة بنظريات مؤامرة كتير موجودة من القرن اللي فات، وكلها بتتعلق بالكائنات الفضائية الخضرا أم قرون استشعار اللي بتخطف البقر من الحقول وتعمل عليهم تجارب، ولا الهري بتاع أفلام هوليوود ده.. لأ إحنا بنتكلم عن أجسام حقيقية مجهولة الهوية بتطير في سماء العالم كله، وفوق مناطق عسكرية محظورة شديدة السرية، بتجمع معلومات عن التكنولوجيا العسكرية لكبرى الجيوش في العالم.. والأجسام دي متطورة لدرجة إنها بتتحرك بطرق بتخالف المفاهيم المعروفة للبشر عن قوانين الفيزياء نفسها، وبتختفي وتظهر وقت ما تحب ومكان ما تحب! الموضوع مش هري، ومش فيلم خيال علمي، بل هو حقيقة واقعة قالبة العالم كله، وبتقابلها جميع الجيوش وحتى العامة من الناس في دول أخرى، مش بس الولايات المتحدة الأمريكية.. كونك مصدق أو مش مصدق ده لا يمنع حقيقة إن الموضوع لأول مرة في التاريخ اتأكد إنه حقيقي، وإنه فعلًا غير معروف لينا، ومجهول لعلومنا البشرية، ولأقوى أجهزة الإستخبارات في العالم تمامًا.. لدرجة إن الرئيس الأمريكي السابق باراك أوباما نفسه قال في مقابلة مع برنامج The Late Late Show الشهر اللي فات إن في فيديوهات رسمية وتسجيلات من جهات كبرى لأجسام غريبة وغير معروفة الهوية في السماء، وإنهم فعليًا ميعرفوش عنها أي حاجة..
#000010
تفتكر أنت الأيام اللي جاية دي هيحصل فيها، وهل هتكون بداية لتغيير كامل في مفاهيم البشر بإن الكائنات الفضائية وحضارات العوالم الأخرى هي حقيقة فعلًا، ولا هيطلع الموضوع تكنولوجيا متطورة فوق حدود الإستيعاب وصلتلها دولة موجودة هنا معانا على الأرض؟!.. طب لو تكنولوجيا أرضية، إزاي أصلًا وصلولها في غفلة عن العالم، وسرية تامة للدرجة دي؟!.. وإزاي الأجسام دي بيتم تسجيلها من بدايات القرن العشرين نفسه، بنفس شكل التطور المذهل ده، وبرغم كده مشفناش أي دولة عظمى لحد دلوقتي بتعلن عن امتلاكها لتكنولوجيا زي دي، ممكن تحكم بيها العالم كله؟! الله أعلم.. محدش يعرف الحقائق فين، ونظريات المؤامرة كتير لدرجة إن في ناس ممكن تسخف من الموضوع.. بس الخلاصة إنه حقيقي وهيتكشف لينا كلنا بالتقارير قريب جدًا، وإنه ممكن يشكل أكبر صدمة حضارية وثقافية وتكنولوجية عرفها البشر في التاريخ كله.. أخيرًا، لو الموضوع عجبك، متنساش تعمل شير ومنشن لصحابك وحبايبك المهتمين بالأمور دي عشان يقرأوا معاك ويسيبولي رأيهم مع رأيك في كومنتالشير بيعبر عن دعمك، وكمان بيساعد في نشر المجهود الكبير اللي ببذله في كتابة المقالات دي، وبيوصله لناس أكتر، ف متبخلش به لو شايف الجهد يستحق
#000011
مؤامرة الشعاع الأزرق و الماسونية
#000013
علماء الفلك اكتشفوا كوكب هو عبارة عن جهنم حقيقية
#000014
هل تمتلك الكائنات الفضائية قوة خارقة..؟؟
#000015
تسريب من التقرير الرسمي للأطباق الطائرة
#000016
نظرة عن قرب للـذرة
#000017
اترك تعليقاً إلغاء الرد
#000018
لن يتم نشر عنوان بريدك الإلكتروني. الحقول الإلزامية مشار إليها بـ *
#000019
أول مستعمرة بشرية على المريخ
#000024
AdBlock Detectedمن فضلك إغلق مانع الإعلانات و قم بتحميل الموقع مره أخرى
ساهم معنا في تطوير الموقع.حسنًا ، سأدرج في القائمة البيضاء
#000028